B. Bugár, podpredseda NR SR: (2005-12-14):
Ľ. Navrátilová, poslankyňa: Pri schvaľovaní rozpočtu sme viacerí z nás poukázali na to, že najvážnejším rozpočtovým rizikom pre rok 2006, ale nielen pre rok 2006, je rozpočet Sociálnej poisťovne. Chcela by som sa pozastaviť pri niektorých veciach, ktoré ma naozaj dlhodobo trápia v Sociálnej poisťovni a ktoré sa mi nedarí presadiť v Národnej rade. Pán riaditeľ pred chvíľou hovoril, že vo fonde starobného poistenia je deficit 40 mld. Ten deficit môže byť aj 80 mld., ak nastavíme sadzby poistného tak, ako sú nastavené, ten deficit môže rásť donekonečna. Ja jedno nechápem, prečo nie je politická vôľa prestavať sadzby poistného tak, aby sme tu neviedli dlhodobé diskusie, či je deficit 40 mld., 20 mld., a celé je to len z toho, že sú nereálne nastavené sadzby poistného. Je to podľa mňa kľúčová záležitosť, aby sme všetci rozprávali o rovnakých číslach a aby sme v diskusiách nevychádzali z mylných predpokladov. Druhú vec, ktorú chcem povedať. Keď sme schvaľovali zákon o sociálnom poistení, mali sme istú dopadovú štúdiu, ktorá hovorila o tom, pardon, nie o sociálnom poistení, o starobnom dôchodkovom sporení, mali sme dopadovú štúdiu, ktorá hovorila o výpadku v Sociálnej poisťovni v rozmedzí 7 - 8 mld. korún ročne. Tá štúdia alebo tá kvantifikácia vychádzala z mylného predpokladu o počte poistencov, respektíve o počte sporiteľov. Ja nezávidím žiadnej exekutíve, ktorá príde po voľbách, pretože ten výpadok, ktorý tu bude, nebude pomaly z čoho sanovať a obávam sa, že budú sa musieť robiť zásahy do prvého piliera tak, aby sa znížili nároky z prvého piliera. O tom tu nikto nerozpráva, každý hovorí len o tom, že prvý pilier skvele funguje, ja upozorňujem na to, že ak nepríde k privatizácii ďalších podnikov, tak nasledujúca exekutíva nebude mať z čoho sanovať tieto výpadky, a ak pripočítame ešte k tomu výpadky z toho, čo sľúbila pani ministerka, že bude naprávať krivdy medzi staro- a novodôchodcami, tak to bude minimálne 2 - 3 mld. korún ročne navyše len na tie najväčšie nespravodlivosti. To už nebudem hovoriť o dôchodcoch, ktorým dôchodky boli priznané v roku 1995, lebo to je ďalší výpadok 8 mld. korún, čiže dohromady na odstránenie všetkých nespravodlivostí 10 mld. korún. Kde na to zoberieme. Ja sa pýtam, kde na to zoberieme? Ďalej, k rozpočtovým rizikám. Ja som sa už o nich zmienila pri schvaľovaní štátneho rozpočtu. Naozaj, tento rozpočet bol postavený za predpokladu, že prejde novela zákona, ktorú pripravil pán minister Kaník. Takže o probléme ádeháčky už nebudem hovoriť, pretože je to komplikovaná diskusia, ale bude spôsobovať ďalšie výpadky v Sociálnej poisťovni, ktoré neviem kvantifikovať. Čo však viem celkom iste, že je podhodnotená práceneschopnosť. Vy ste predpokladali v rozpočte, že SZČO pôjdu do režimu ostatných zamestnancov, domnievam sa, že vám to urobí dosť veľké problémy. Za úplný nezmysel, opakujem, nezmysel, považujem skutočnosť, že Sociálna poisťovňa platí za zamestnávateľov do dôchodkového sporenia, ak oni neplatia za svojich zamestnancov. Prosím vás pekne, všetci, aj tí, čo nie sú, ktorí nie sú v druhom pilieri, sa skladajú ročne „vo výške“ 500 mil. korún na to, aby sa uhradili dôchodkovým správcovským spoločnostiam peniaze, ktoré neplatia za svojich zamestnancov. Toto treba okamžite v zákone o sociálnom poistení odstrániť, neviem, prečo sa na to čaká, je to administratívne náročné, to je prvá vec, ale druhá vec, aj pol miliardy korún v Sociálnej poisťovni sú peniaze. Tretia moja poznámka. Opakovane sa pýtam, a to nie je, pán predseda, na vás otázka, prečo štát neodvádza v takom režime, ako odvádzajú všetci iní. Prečo do rezervného fondu solidarity odvádza štát 2 %, všetci ostatní 4,75 % z vymeriavacieho základu. Prosím, to je ďalších 500 miliónov, aby bolo jasné. Ja už pravidelne tu vyslovujem veľké znepokojenie nad tým, aké sú záväzky Sociálnej poisťovne voči dodávateľom softvéru. Ak sa s týmto niečo neurobí, tak potom neviem, lebo to je povedzme ročne zase pol miliarda, takže už hovoríme o 1,5 miliarde a snáď taká poznámka. Chcela by som vám položiť otázku. Včera parlament odmietol rokovať o tom, že správcovské spoločnosti budú mať obmedzené prestupy. Chcem vás poprosiť, aby ste tu poslancom povedali, ako je Sociálna poisťovňa pripravená na masové prestupy sporiteľov z jednej správcovskej spoločnosti do druhej. Už dnes má Sociálna poisťovňa problémy s odvodom peňazí do správcovských spoločností a ja sa domnievam, hovorím, domnievam sa, že ak príde k masovým prestupom, Sociálna poisťovňa sa môže dostať do kolapsu. Ďakujem za pozornosť.